ΓΡΑΠΤΗ ΕΡΩΤΗΣΗ P-2390/00

υποβολή: Raina Echerer (Verts/ALE) προς την Επιτροπή

(7 Ιουλίου 2000)

Θέμα: Πυρηνικό εργοστάσιο παραγωγής ηλεκτρικής ενέργειας στο Temelin

Η φόρτιση του αντιδραστήρα του πυρηνικού εργοστασίου παραγωγής ηλεκτρικής ενέργειας στο Temelin και η θέση σε λειτουργία που θα ακολουθήσει θα αρχίσει τις πρώτες ημέρες του Ιουλίου, δηλαδή πολλές εβδομάδες νωρίτερα από ό,τι είχε προγραμματιστεί αρχικά. Αυτό θα έχει ως αποτέλεσμα ότι η αξιολόγηση της επίπτωσης στο περιβάλλον δεν θα πραγματοποιηθεί παρά μετά από τη φόρτιση των καύσιμων στοιχείων και το νωρίτερο κατά τη διάρκεια της θέσεως σε λειτουργία του εργοστασίου, πράγμα το οποίο είναι εντελώς παράλογο. Το Υπουργείο Περιβάλλοντος της Τσεχίας καθόρισε 13 διαδικασίες σε ό,τι αφορά κατασκευαστικές τροποποιήσεις, για τις οποίες δεν πραγματοποιήθηκε αξιολόγηση της επίπτωσης στο περιβάλλον.

Η Επιτροπή είναι ενημερωμένη ότι οι κανόνες του κοινοτικού κεκτημένου σχετικά με τον πρόωρο εξοπλισμό του πυρηνικού εργοστασίου παραγωγής ηλεκτρικής ενέργειας στο Temelin (Δημοκρατία της Τσεχίας) δεν έχουν τηρηθεί, και, ειδικότερα, η οδηγία για την αξιολόγηση της περιβαλλοντικής επίπτωσης; Γνωρίζει ότι η κατάσταση αυτή δεν έχει προκύψει από έλλειψη δυνατότητας προσαρμογής αλλά για πολιτικούς λόγους και παρά τη θέληση του Υπουργείου Περιβάλλοντος της Τσεχίας;

Εάν ναι, πως αντέδρασε η Επιτροπή σε αυτές τις πληροφορίες κατά τη διάρκεια των τελευταίων διαπραγματεύσεων τον Ιούνιο;

Εάν όχι, ποια στάση προτίθεται ναιοθετήσει σχετικά η Επιτροπή έναντι της κυβερνήσεως της Τσεχίας;

Ποιες επιπτώσεις θα έχει αυτός ο μη σεβασμός κοινοτικών κανόνων στον τομέα του περιβάλλοντος στις διαπραγματεύσεις για την ένταξη και τη διαδικασία προσέγγισης της Δημοκρατίας της Τσεχίας;

Απάντηση του κ. Verheugen εξ ονόματος της Επιτροπής

(22 Σεπτεμβρίου 2000)

Η Επιτροπή γνωρίζει ότι η τσεχική εθνική νομοθεσία σχετικά με την αξιολόγηση των περιβαλλοντικών επιπτώσεων δεν έχει ακόμη εναρμονιστεί απόλυτα με το κεκτημένο. Η Επιτροπή αναμένει ότι η εν λόγω νομοθεσία θα έχει τροποποιηθεί σύμφωνα με την οδηγία αριθ. 85/337/ΕΟΚ του Συμβουλίου, της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(1), όχι απλώς μέχρι την προσχώρηση της Τσεχικής Δημοκρατίας αλλά και σύμφωνα με τις βραχυπρόθεσμες προτεραιότητες που καθορίστηκαν στο πλαίσιο της εταιρικής σχέσης για την προσχώρηση το 1999. Η Επιτροπή θα παραθέσει στοιχεία για την επιτευχθείσα πρόοδο στην περιοδική της έκθεση του 2000.

Η Επιτροπή γνωρίζει επίσης ότι κατά το διάστημα που μεσολαβεί, οι διαδικασίες εκτελούνται σύμφωνα με την ισχύουσα εθνική νομοθεσία. Η μεταφορά του κεκτημένου δεν θα μεταβάλλει την εν λόγω εθνική νομοθεσία αναδρομικά ούτε θα έχει επιπτώσεις στις εκκρεμούσες διαδικασίες,

Η νέα νομοθεσία, η οποία θα τηρεί το κεκτημένο σχετικά με την έκθεση για την εκτίμηση των περιβαλλοντικών επιπτώσεων, βρίσκεται στο Τσεχικό Κοινοβούλιο και αναμένεται να ψηφιστεί σύντομα. Θα καλύπτει τις περιβαλλοντικές ανησυχίες της Κοινότητας.

Η Επιτροπή και η Τσεχική Δημοκρατία συζήτησαν το θέμα αυτό στο πλαίσιο των διμερών σχέσεών τους που απορρέουν από την Ευρωπαϊκή Συμφωνία και εξακολουθούμε να το εξετάζουμε με τον εταίρο μας ώστε να γίνει σαφώς κατανοητή η πολιτική ευαισθησία του ζητήματος.

(1) ΕΕ L 175 της 5.7.1985.